GiliGold/VAD_KnessetCorpus huggingface dataset:
אורי מקלב: זה לא כל כך הנושא, אני חייב להתמקד בנושאים שלנו.
אורי מקלב: תדבר איתי, אם אנחנו רוצים עכשיו להגיע לליסינג, מה היתרונות ובמה אתה רוצה להאיר את עינינו.
ישראל אבן זהב: אני חושב שלמי שאין את האפשרות לממן את מימון הביניים, הפתרון שלו זה ליסינג.
ישראל אבן זהב: זה כמו הלוואה בבנק.
ישראל אבן זהב: אם אין לך כסף, אתה לוקח הלוואה, אתה משלם.
אורי מקלב: מה עושים הנכים האחרים, איך הם מגיעים לרכב ללא כסף?
אורי מקלב: הלוואות בבנקים?
ישראל אבן זהב: יש הרבה מאוד שלוקחים או הלוואה בבנקים או, אם הוא לא יכול, הוא נוסע הרבה שנים עם אותו רכב, עד שהרכב נגמר, ואז הוא בבעיה אמיתית כי הוא באמת לא יכול למכור אותו בכלום, ולא יכול לקבל כלום, ואז יש כבר בעיות בטיחות---
אורי מקלב: אתם, כמטה מאבק הנכים בישראל, תומכים.
ישראל אבן זהב: אנחנו תומכים ברכב של ליסינג.
אורי מקלב: אתם רואים יתרונות ברכב הליסינג.
ישראל אבן זהב: כן, ודאי, יש אמצעי מימון נוסף.
אורי מקלב: למה אני שואל אותך?
אורי מקלב: בגלל שבחברה שלנו יש מישהו שלא רואה בזה יתרון, אבל הוא לא נמצא פה.
ישראל אבן זהב: במטה המאבק?
שלי מזרחי: זה היה בהקשר של להחליף את השיטה הקיימת.
אורי מקלב: לא, אני רוצה להבהיר, חזור והבהר, אנחנו לא מדברים, שוב, על להחליף את השיטה.
אורי מקלב: שלא ייפתח פה עכשיו מטה מאבק נגד החלפת השיטה, אנחנו כולנו יודעים שאנחנו מדברים על משהו נוסף, על מסלול לנוסף לאלה שבוחרים בליסינג.
אורי מקלב: מאוד פשוט.
אבנר עורקבי: אנחנו לפני כשנתיים-שלוש פתחנו במאבק בשביל הניידות.
אבנר עורקבי: מסתבר, עם כל הפרמטרים שאתם הבאתם לנו, אנחנו יודעים בבירור שקצבת הניידות לא מספיקה לנכה.
אבנר עורקבי: זה מוסכם בינינו.
אבנר עורקבי: אז לתת את הליסינג זה גם עוד שיטה מסוימת שיכולה להקל עלינו כנכים, אבל לא יכולה להקל עלינו כנכים שמשתמשים בוואנים.
אבנר עורקבי: זה ברור לשנינו.
שלומית אבינח: אבל חברות הליסינג אמרו עכשיו שברגע שתהיה האופציה, זה יכלול ואנים, מי שירצה.
שלומית אבינח: הוא אמר את זה.
אבנר עורקבי: הקושי שלנו פה בכל הקטע של ליסינג, אין לנו בעיה עם ליסינג, אין שום בעיה שאתם לא יכולים לממן אותנו בקצבאות ניידות, וזה הדבר הכי קובע.
אבנר עורקבי: כי אנחנו משלמים לחברת הליסינג, נכון?
שלומית אבינח: זה לא הנושא, מר עורקבי, תתמקד בנושא.
אבנר עורקבי: אנחנו משלמים לחברת הליסינג, אז צריכים גם להשתתף בניידות.
אבנר עורקבי: זה הנושא.
אבנר עורקבי: אני חושב שזה גם אחד הנושאים, לנכה עצמו, אוטומט, ברגע שהוא לוקח ליסינג תפעולי, או ליסינג של רכב, אין לו קצבת ניידות בכלל.
שלומית אבינח: מדובר על התפעולי, לא על מימוני.
ישראל אבן זהב: לא, הוא אומר שזה עולה לו כסף, ואז לא נשאר---
אבנר עורקבי: לי זה עולה כסף, אני משלם כסף ולא מקבל קצבת ניידות.
שלומית אבינח: אתה מדבר על תפעולי או מימוני?
אבנר עורקבי: בוא נאמר תפעולי וגם מימוני.
שלומית אבינח: לא, אתה מדבר על מימוני.
שלומית אבינח: במימוני נותנים קצבת ניידות.
לימור לוריא: בתפעולי אנחנו לא נותנים.
לימור לוריא: תפעולי זה אומר שגם הביטוח עליהם וגם הדלק---
אבנר עורקבי: לא, כרגע הדלק לא עליהם.
לימור לוריא: חוץ מהדלק, הכל עליהם, נכון?
לימור לוריא: פה אנחנו לא נותנים שום דבר.
לימור לוריא: במימוני, כשזה אומר שהביטוח עליך וההוצאות הנוספות, כאן אנחנו נותנים את הקצבה ואת האביזרים.
אבנר עורקבי: כלומר, אני אקח אוטו מליסינג תפעולי, אני אשים אותו ליד הבית---
ישראל אבן זהב: מימוני, בתפעולי הם לא נותנים לך כלום.
אבנר עורקבי: כן, הם לא ייתנו לי כלום, אני אשים אותו ליד הבית ולא אסע איתו.
שלומית אבינח: זו אופציה, אתה לא חייב.
ישראל אבן זהב: אז אל תיקח אותו, תיקח מימוני.
אבנר עורקבי: כי אין לי דלק.
אבנר עורקבי: הרי הפרמטר---
שנטל שרה וסרשטיין: אבל אתה גם לא מקבל שם את הקרן.
אבנר עורקבי: סליחה, הפרמטר של קצבת הניידות, יש בו תחשיב מסוים לפי כמויות הדלק שאנחנו צורכים.
שלומית אבינח: אבל, מר עורקבי, זו אופציה נוספת.
לימור לוריא: יש כאן כמה אופציות שעולות.
לימור לוריא: אופציה אחת אומרת, היום אתם נותנים במימוני רק את הקצבה ואת האביזרים ואנחנו רוצים גם את ההלוואה העומדת.
לימור לוריא: זו הצעה אחת שעומדת על השולחן.
לימור לוריא: הצעה נוספת, שמעלה מר עורקבי, זה בתפעולי, למה אתם לא מממנים לי קצבה, כי דלק עולה לי?
לימור לוריא: זה מה שאתה אומר?
אבנר עורקבי: תחתכו את היחסים---
לימור לוריא: למה את לא נותנת לי דלק, וזו שאלה אחרת.
אלי נכט: אבל זה עניין של הרחבת הזכויות.
אלי נכט: אנחנו כרגע מדברים על השוואת זכויות בין מה שכבר קיים למסלול האחר, לא הרחבה.
לימור לוריא: זו תביעה נוספת.
אלי נכט: נכון, זה משהו אחר.
אבנר עורקבי: אנחנו לא סתם יצאנו למאבק, כי קשה לנו היום לממן את הרכבים שלנו, גם לנכים רגילים וגם לנכים שהם בוואנים.
אבנר עורקבי: קשה לנו היום לממן את האוטו, עם מה שאתם נותנים לנו היום.
אורי מקלב: מר עורקבי, אם אני אשקף את מה שאתה אומר, אתה העלית נושא שלא הכרתי אותו, נושא נוסף, מדוע לא נותנים לכם, לא רק ליסינג מימוני, גם ליסינג תפעולי.
לימור לוריא: למה לא נותנים קצבה לליסינג תפעולי.
אבנר עורקבי: כן, אני גם משלם על האוטו, אני משלם כל חודש על האוטו כסף.
אורי מקלב: אנחנו רוצים לשמוע את התשובות.
אורי מקלב: זה נושא חדש, אני מכניס אותו בתוך הנושאים.
אורי מקלב: הוא לא היה על שולחננו, לא היינו מודעים לכך.
אורי מקלב: לא היינו מודעים לכך מכיוון שבכלל לא מאשרים לך ליסינג, גם ליסינג מימוני לא מאשרים לך, אז ודאי שלא ליסינג תפעולי.
אורי מקלב: לא הגענו לזה.
לימור לוריא: במימוני אנחנו כן נותנים קצבה.
לימור לוריא: זה מה שהוא אומר, למה במימוני את כן נותנת לי קצבה ובתפעולי את לא נותנת.
לימור לוריא: במימוני יש מקרים שאנחנו נותנים קצבה, יש לנו מספר מקרים.
אבנר עורקבי: אתם צריכים גם להבין שאנחנו מממנים את הליסינג.
אבנר עורקבי: מאיפה נממן אותו?
לימור לוריא: זה ברור לנו, אני רק אומרת שיש דברים שמבחינה חוקית אנחנו יכולים ויש דברים שלא.
אבנר עורקבי: אבל מאיפה אנחנו נממן אותו?
אורי מקלב: באיזה מקרים במימוני אתם כן משתתפים?
לימור לוריא: אם ההוצאות של החזקת רכב הם עליו, אז אנחנו כן מממנים קצבה חודשית ואת האבזור.
שלומית אבינח: למי אתם מאשרים ליסינג מימוני?
לימור לוריא: בואו נסביר.
לימור לוריא: אדם מוגבל בניידות שבחר ואמר 'אין לי את הסכום הראשוני ואני הולך לליסינג מימוני', אנחנו אומרים לו---
אורי מקלב: במידה שאדם היה מוכן לוותר על ההנחה, או על ההשתתפות במכס, והיה כדאי לו אפילו, עד כדי כך הליסינג היה יותר זול בשבילו, הוא הרי מקבל גם קצבה---
לימור לוריא: קצבה חודשית למימון.
אורי מקלב: אז במקרה הזה, למימוני, רואים את זה כ... ואביזרים.
אורי מקלב: מר דניאל מור, ואחרי זה נעבור למשרד התחבורה.
אורי מקלב: מר דניאל מור, הידרופיקס.
אורי מקלב: מה אתה אומר, אצלך הכל פיקס?
דניאל מור: אם היה הכל פיקס, לא היינו פה.
דניאל מור: ברור שיש בעיית מצוקה להרבה נכים בקשר למימון של הרכב, אבל לפי דעתי חברות הליסינג הן לא הפתרון.
דניאל מור: אולי זה פתרון רגעי, להתחלה של רכישת הרכב הראשון, אבל בכל החלפה הם יפסידו ויפסידו המון, והפער של רכישת רכב חדש יילך ויגדל.
דניאל מור: אם היום הוא דיבר על משהו כמו 20,000, או 30,000 שקל, הוא יגדל ל-50,000 ו-60,000 ויותר.
דניאל מור: אני מדבר על כל רכב.
דניאל מור: בוואנים זה לא קשור, כי בוואנים כמעט הכל ממומן על ידי המדינה.
דניאל מור: אנשים כאן התלוננו על כך שבהחלפה הערך של הרכבים יורד וקשה למכור ולכן יש איזה שהוא מחסור בכסף.
דניאל מור: זה נכון, עם חברות הליסינג זה יהיה יותר גרוע.
דניאל מור: כי חברות הליסינג רוצות להרוויח על המכירה הזו.
דניאל מור: זו הרי חברה עסקית, היא לא תקנה במחיר ותמכור באותו מחיר, איפה העסק שלהם?
דניאל מור: לכן יהיה שם פער הרבה יותר גדול ואז כל החלפה---
אורי מקלב: זאת אומרת בשוק יקבלו יותר מאשר בחברת ליסינג, אז הוא ימכור את זה בשוק.
אורי מקלב: אותו אחד שלקח רכב ב---
דניאל מור: אז הוא נתקל באותה בעיה.
אורי מקלב: אני אשקף את הדיון, שיהיה דיון ממצה ומקצועי.
אורי מקלב: אני רוצה לשמוע איזה חסרונות.
אורי מקלב: אני לא רוצה לתת מסלול שיכול בסופו של דבר להכשיל את הנכה.
דניאל מור: אולי אני לא יודע, אבל אני מתאר לעצמי, ויכולים להאיר את עיניי האנשים שמתעסקים בזה, שהליסינג הוא טוב בעיקר לחברות, לא לאנשים פרטיים שאין להם מאיפה להתקזז על מסים וכל מיני דברים כאלה.
דניאל מור: מי שהולך באופן פרטי לקנות אוטו מליסינג, בסופו של דבר האוטו עולה לו יותר.
דניאל מור: הוא לא עולה לו יותר זול, בחיים זה לא יקרה.
דניאל מור: אני ניסיתי לקנות לעצמי אוטו בחברת ליסינג, זה עלה לי יותר.
דניאל מור: נכון שבהתחלה כאילו קל יותר לקנות, כי זה ממומן, אבל בסוף התהליך הוא עולה יותר.
אילן צור שדי: אני מציע שאנשים ידברו על מה שהם מבינים.
דניאל מור: אז תקן אותי אם אני טועה.
דניאל מור: אני הלכתי לקנות אוטו בליסינג, בסופו של תהליך עלה לי יותר.
דניאל מור: אני יודע גם מחברות יבואניות של רכב שנותנות הנחות לנכים.
דניאל מור: אם באמת החבר'ה האלה רוצים לקנות הרבה רכבים ואז בעקבות זה להוזיל לנכים את הרכבים, אני יודע שהמון חברות, שהן יבואניות רכב, נותנות הנחות גם כן.
דניאל מור: אני יודע על חברה שאני עובד איתה הרבה---
אורי מקלב: מר דניאל מור, העובדה היא שאנשים פנו אלינו ואנשים מעוניינים בזה.
דניאל מור: אבל אולי הם לא יודעים את כל מה שכרוך בזה.
אלי נכט: אני עסק מורשה ויש אנשים שהם לא חייבים לעבוד בחברת היי טק או בכל מקום אחר, עצם העובדה שאני עסק מורשה ואני עורך דין, לדוגמה, זה מאפשר לי לקבל את הקיזוז.
אלי נכט: אני לא יודע להיכנס אם לבן אדם פרטי זה עדיף או לא, אבל מספיק שיש קבוצה די גדולה של אנשים שהם עסקים מורשים, ששם הם יכולים להתקזז ולקבל את זה בהנחה מאוד משמעותית.
דניאל מור: אני אמרתי שצריך לחשוב טוב טוב על ההחלפה, כי בהחלפה ההפסד יהיה גדול מאוד.
אורי מקלב: מבחינת האביזרים יש בעיה?
אורי מקלב: אתם תתקינו את האביזרים, זה לא משנה אם זה רכב---
דניאל מור: זה בלי קשר לזה.
אורי מקלב: אתה רק אומר בתור מתמצא ששיטת הליסינג---
דניאל מור: בוודאי, בגלל שאני בפנים, אני חושב...
דניאל מור: יש לנו המון לקוחות---
אורי מקלב: מר מור, אני מאוד רוצה להבין את מה שאתה אומר.
אורי מקלב: אתה אומר את זה רק כלפי הנכים, או שזה נכון גם סתם, אתה לא מציע לבן אדם שבא אליך לקנות בליסינג.
דניאל מור: אני מדבר על הנכים עצמם.
דניאל מור: רק בגלל הקושי שבמכירת רכב---
אורי מקלב: רכב של נכה.
דניאל מור: כי ממילא חברת הליסינג, ברגע שהיא מקבלת רכב, בתום השירות שלו, אחרי שלוש וחצי שנים, הרי הם מרוויחים מעצם הקנייה והמכירה של הרכב הזה---
אורי מקלב: בסדר, אבל בסופו של דבר אנשים עושים את זה.
אורי מקלב: יש מאות אלפים שעושים את זה.
דניאל מור: תכניסו מספרים לתוך דוגמה של תנאים של חברת ליסינג, ואז תראו את הפער שנוצר, שהחלפה תעלה לו יותר.
דניאל מור: זה מה שאני אומר.
אורי מקלב: יכול להיות שהטיעון צודק.
אורי מקלב: לוחשת לי מנהלת הוועדה שזה לא הנושא וזה נכון, אבל מה לעשות שאנחנו חייבים להבין את הכל.
אורי מקלב: אני כל יום דן בכמה ועדות, וכל פעם בנושא אחר, ואחרי זה אני רוצה להתנהל מול משרדים ובסופו של דבר מישהו יעלה לי את הטענה ואני לא מיציתי אותה ואני לא יודע את התשובה, אז אני יכול להיתקע, לכן אנחנו לומדים תוך כדי, כדי לדעת.
אורי מקלב: בסופו של דבר אתם הולכים מפה ואנחנו נצטרך לעמוד מול המשרדים הממשלתיים ומול אחרים ואנחנו צריכים לתת את התשובות.
אורי מקלב: האם הנכה שונה מכל בן אדם אחר?
אורי מקלב: גם היום אנשים משתמשים, סימן שיש לזה יתרון.
אורי מקלב: אני גם התחבטתי לפני שנתנו לי את האפשרות במקום שעבדתי, האם להישאר עם הרכב שלי, או לקבל רכב בליסינג.
אורי מקלב: שאלתי הרבה, שמעתי כאלה, יש שאמרו שכן כדאי, יש שאמרו שלא כדאי, עשו לי חשבונות, כל אחד נהיה היום מומחה, בסופו של דבר קיבלתי החלטה שכן, בחרתי את הרכב שלי וקניתי אותו דגם ואותו סוג רכב בליסינג ואני לא מתחרט.
אורי מקלב: כל אחד עם היתרונות שלו.
אורי מקלב: יכול להיות שאצל אחד לא כל דפיקה בדלת זה דפיקה בלב, הוא יודע שהוא לא מתעסק עם הרכב, ויש כאלה שהנושא של הכסף זה הדבר החשוב, תלוי גם כמה קילומטרז' אתה עושה, כל אחד בהתאמה שלו, אבל זה שעכשיו הנכים ייכנסו לתוך התהליך של הליסינג, אפילו מה שאתה אומר, זה רק ייטיב איתם.
אורי מקלב: נכון, בליסינג מראש אתה מקבל פחות כסף בסופו של יום.
אורי מקלב: רכב פרטי, או רכב בליסינג, השווי הוא פחות.
אורי מקלב: אותו סוג רכב, אותו סובארו, משנת 2006, אם מאדם פרטי או מליסינג, הרכב מליסינג שווה 10%, או כמה שלא יהיה, פחות.
נמרוד הגלילי: אתה מדבר כרגע על הליסינג התפעולי.
נמרוד הגלילי: הליסינג המימוני אפילו לא נרשם ברישיון הרכב.
נמרוד הגלילי: אין לזה משמעות.
אורי מקלב: אז אם זה יהיה היום, אז זה לא ישנה שום דבר.
נמרוד הגלילי: אתה לא אמור להפסיד.
אורי מקלב: ואם כן יהיה, נניח שאנחנו נגיע בסופו של דבר לתהליך שכן צריך להיות רשום, גם בליסינג מימוני, אם זה על שם הנכה, נניח שזה צריך להיות על שמו ובסופו של יום זה יהיה רכב של נכה, גם כיום כרכב נכה, יש לו ירידת ערך.
אורי מקלב: גם אם הוא קונה בחברה, כרכב נכה, אותו סובארו שיש לאדם נכה באופן פרטי , השווי שלו פחות.
אורי מקלב: אז גם אם יהיה פחות היום, המצב שלו לא נגרע.
נועם קום: לא נגרע, כי זה בהתאם לשימוש למעשה כהגדרת לוי יצחק במחירון.
נועם קום: אם זה יהיה רשום על שמו, מכח הסכם עסקה פרטית, אז הרכב הזה גם בחברת ליסינג יימכר כפרטי.
אורי מקלב: אם זה יהיה בתור נכה, אז זה כמו רכב נכה.
דניאל מור: אני הבנתי מהם שהנכים עצמם לא צריכים להתעסק במכירה וזה יתרון, אבל באיזה מחיר הם לא משתתפים במכירה.
דניאל מור: הרי אם האוטו הזה שווה בשוק, אני לא מדבר על המחירון של יצחק לוי, 20% פחות מיצחק לוי, וזה המחיר שלו בשוק, אני מניח שחברת הליסינג לא תיתן יותר מהמחיר של השוק, אפילו פחות.
דניאל מור: אלא אם אני טועה.
נועם קום: לא בטוח, מכיוון שיש לה את כל הכלים להשביח ולמכור אותו---
דניאל מור: זו דעתי ואני הבעתי את דעתי.
אורי מקלב: אם נרצה עוד לדבר על הנושא, אנחנו נחזור לזה.
אורי מקלב: מר חנן אהרן, אנחנו רוצים את ההתייחסות שלך, כמשרד התחבורה, לכמה נושאים שדיברנו עליהם, כולל מפנייה שהיתה לנו, של משפחה שלא נמצאים פה.
אורי מקלב: יש להם רכב ליסינג מימוני ויש להם ילד נכה, שכשפנו לקבל החזר עבור אגרת רישוי ששילמו, כפי שמקובל בביטוח לאומי, נענו כי הם לא זכאים להחזר בגלל שהרכב לא רשום על שמם.
אורי מקלב: יש לרכב תו נכה, אך אין להם זכאות להחזר בגלל שהם לא עונים על הקריטריונים להחזר.
אורי מקלב: מדובר כאן במדיניות של משרד הרישוי במשרד התחבורה.
חנן אהרן: כיום מי שמאושר לו תו חנייה, זכאי לתעריף נכה.
חנן אהרן: תקנה 272(א) לתקנות תעבורה קובעת שם שנכה זכאי לשלם את המחיר שמופיע בתוספת הראשונה לתקנות, שהיום זה עומד על 25 שקלים.
חנן אהרן: זה משתנה בשקל בשנה, נגיד.
חנן אהרן: ויש שם כמובן את הפירוט, איזה רכבים זכאים לקבל את אגרת הנכה הזאת, רכב נוסעים פרטי ועד 5 טון וכן הלאה וכן הלאה, והוא צריך להיות רשום על שמו, על שם בן זוגו, על שם האפוטרופוס והוא לא משמש לצרכי עסק או מסחר.
חנן אהרן: זו התקנה, כפי שהיא כיום.
חנן אהרן: אז כמובן שבהתאם לתקנה הקיימת כיום, כשהרכב אינו רשום על שם הנכה, לא ניתן לתת לו מבחינת החוק את ההחזר הזה.
חנן אהרן: כמובן שהנושא הזה הוא חדש.
חנן אהרן: כשאני אומר חדש, זה בשנים האחרונות.
חנן אהרן: לא נתקלנו בהרבה פניות כאלה.
חנן אהרן: אתה רואה שהנכים עוד לא הולכים לכיוון של הליסינג, לכן גם לא היו לנו הרבה פניות.
חנן אהרן: כמעט ולא, אני חושב, אם אני זוכר איזה שהיא פנייה אחת פעם.
חנן אהרן: תכלית החוק היא לסייע ולעזור לנכה ולפטור אותו מהאגרה הזאת, אז אני חושב שהיום, כאשר הליסינג המימוני הוא דומה, הוא לא רכב פרטי רגיל אבל הוא דומה לנושא של קניית רכב פרטי, בשינויים כאלה ואחרים, אבל יש דמיון, אנחנו חושבים שנוכל.
חנן אהרן: ..
חנן אהרן: דיברתי גם עם הלשכה המשפטית והתקיים דיון אצלנו.
חנן אהרן: קודם כל צריך תיקון תקנה---
אורי מקלב: אבל במימוני זה רשום על שמו.
חנן אהרן: לא, במימוני זה לא רשום על שמו, זה רשום על שם החברה.
אורי מקלב: בתשובה לשאלה קודמת, אתה הרי אמרת לי---
חנן אהרן: הוא לא רשום על שמו.
אורי מקלב: רבותיי, אני כבר גם מבולבל.
אורי מקלב: לפני דקה כאן מישהו זרק קריאת ביניים---
חנן אהרן: אתם עושים לנו חיים יותר קלים, אם הרכב רשום על שמו---
אורי מקלב: מר קום, אני הרי מקודם שאלתי בהקשר אחר, דיברנו על ילד נכה, מה אמרו לי לגבי אם זה רשום או לא, אמרו לי 'אין לך בעיה, לא יודעים שזה ליסינג, בגלל שזה רשום על שמו הפרטי', ועכשיו אני שומע שזה לא רשום על שמו הפרטי, זה רשום על שם החברה.
אורי מקלב: אז אפשר לקבל תשובה מוסמכת?
חנן אהרן: הוא לא היה פונה אם הרכב היה על שמו.
אורי מקלב: רכב בליסינג מימוני, על שם מי הוא רשום?
אילן צור שדי: רשום על שם החברה, אבל הוא לא מוכר כהחכר.
שלומית אבינח: מה שאני מבינה, לא נקרא כיד ליסינג, אבל רשום על שם החברה.
שלומית אבינח: זה העניין.
חנן אהרן: הרכב רשום על שם החברה.
חנן אהרן: בליסינג תפעולי אנחנו רושמים ברישיון הרכב החכר, היום.
חנן אהרן: בליסינג מימוני אנחנו לא רושמים כלום, זאת אומרת זה רשום על שם החברה.
חנן אהרן: אם זה היה רשום על שם האדם, אז לא היתה בעיה ולא היינו מגיעים הנה ולא היו פונים אליכם.
חנן אהרן: מדובר על מצב בליסינג מימוני שהרכב רשום---
אורי מקלב: איפה הזיקה הקיימת בין בעל הרכב לבין החברה?
חנן אהרן: יש הסכם.
אורי מקלב: יש הסכם ביניהם שזה לא בא לידי ביטוי בשום רישומים רשמיים.
חנן אהרן: אני לא מומחה גדול בליסינג, יש פה חברות ליסינג, אני רק אומר---
אורי מקלב: אבל אתה מומחה למשרד התחבורה.
חנן אהרן: לכן אני אומר, איך הוא עשה איתם, מה הוא עשה איתם.
חנן אהרן: מבחינתנו ליסינג מימוני, זה רשום על שם החברה.
אורי מקלב: מר חנן אהרן, אתה באמת אדם עם הרבה ידע.
אורי מקלב: כשהוא עובר עברת תנועה, למי ישלחו את הדוח?
חנן אהרן: לחברה.
חנן אהרן: והחברה מסבה את זה על שמו.
אורי מקלב: כשהוא נוסע בכביש 6?
חנן אהרן: הכל, הכל, הכל.
חנן אהרן: כמו רכב בליסינג תפעולי, אותו דבר.
חנן אהרן: רשום על שם החברה---
אורי מקלב: בעצם אף רשות ממשלתית לא יודעת שמי שמחזיק בזה זה אותו אחד שעשה את ההסכם.
חנן אהרן: וברכב תפעולי אתה יודע מי מחזיק?
חנן אהרן: היינו הך, השאלה היא אותה שאלה.
חנן אהרן: ברגע שזה רשום על שם החברה, גם אם זה רשום על שם חברה, אתה לא יודע מי נוהג ברכב.
אורי מקלב: אז מה כן ההבדל בין תפעולי למימוני בנושא הרישיון?
חנן אהרן: אמרנו, את הליסינג התפעולי רשמנו 'החכר', ואנחנו יודעים שזה ליסינג תפעולי.
חנן אהרן: זה כל העניין.
חנן אהרן: לגבי ליסינג מימוני---
אורי מקלב: אתם יודעים שהרכב הזה בהחכר, אבל אתם לא יודעים למי.
אורי מקלב: מבחינת בן האדם, אין שום הבדל.
חנן אהרן: מבחינת בן האדם אין הבדל.
חנן אהרן: הסכם שלו עם החברה.
אורי מקלב: ברישומים שלכם, ואם ירצה ה', כפי שאנחנו גם דורשים, שהמידע שאתם מחזיקים יהיה פתוח לציבור, אז גם מי שייכנס לרכב הזה, יידע שזה רכב---
חנן אהרן: הוא יידע שזה ליסינג מימוני, זה שם חברה, הוא יידע שזה לא תפעולי.
חנן אהרן: זה כבר חשוב.
חנן אהרן: זאת אומרת אותו אדם שייכנס לאותו מאגר שאנחנו מדברים עליו, יידע שאם לא כתוב 'החכר', רשום על שם החברה, אז זה ליסינג מימוני כנראה.
אורי מקלב: איזה דבר הייתם רוצים, צריך שינוי תקנות?
אורי מקלב: עם ההתקדמות שלנו, שאנחנו נמצאים היום ב-2010---
חנן אהרן: ולכן אנחנו אומרים שאנחנו רוצים להתאים את עצמנו ואני חושב שאם אדם, שבליסינג המימוני, משלם גם את אגרות הרכב, אנחנו יודעים מהפניות אלינו, אני חושב שמגיע לו.
חנן אהרן: אם הוא נכה, כמו כל אחד אחר, ומגיע לו.
חנן אהרן: לכן אנחנו חושבים שקודם כל צריך תיקון תקנות ואנחנו נצטרך לתקן את התקנות ושם נצטרך להגדיר ולקבוע את הדרכים שבהן אנחנו נוכיח, באסמכתאות כאלה או אחרות, איך אנחנו יודעים שהוא שילם על הרכב הזה.
חנן אהרן: אנחנו רוצים בסך הכל שההנחה הזאת לא תלך לחברה, כי אנחנו לא חושבים שהחברה זכאית להנחה, כי זה יבוא על חשבון נכים אחרים.
חנן אהרן: הנכה צריך לקבל את ההנחה, זה לפי החוק והתקנה ולכן נצטרך להגדיר שם ולקבוע מה היא הדרך---
אורי מקלב: נניח זה שולם בחשבון בנק שלו?
חנן אהרן: לא יודע, זה בדיוק מה שאנחנו אומרים, אנחנו נוכיח את זה.
חנן אהרן: קיימנו דיון אצלנו, דיברנו עם הלשכה המשפטית, אני חושב שנוכל לעשות תיקון בתקנה ולהוסיף את העניין הזה שאם הוא יוכיח שהרכב הזה, רק בליסינג מימוני כמובן, שלא יובן אחרת.
חנן אהרן: במקרים האלה אנחנו ניתן את הפטור, כמובן אחרי שנקבע שם את דרכי ההוכחה שאכן הוא שילם את אגרת הרכב הזאת.
חנן אהרן: רק מימוני.
חנן אהרן: הרי ברכב התפעולי אתה לא משלם את האגרה ולא כלום, ולכן אנחנו לא הולכים לתת הנחה לחברה.
חנן אהרן: זאת היתה הנחה לנכה ולא לחברה.
חנן אהרן: התקנה 272(א) מדברת על כך שהנכה יקבל את זה כהטבה אישית אליו, אז מה אתה רוצה?
חנן אהרן: שניתן את זה לחברה?
חנן אהרן: הוא לא משלם את זה.
אורי מקלב: אנחנו צריכים להמשיך צעד קדימה.
אורי מקלב: אנחנו צריכים לראות את עצמנו כבר נמצאים ב-2013, לא 2010.
אורי מקלב: אנחנו גם נפנה לשר ואנחנו באמת שמחים שנעשו, למי שלא יודע, כמה שינויים בתקנות משרד התחבורה, דרך הוועדה, בזכות משרד התחבורה ובזכות הוועדה.
אורי מקלב: נעשו כמה וכמה שינויים שהיו חשובים מאוד לטובת ולרווחת מאות אלפי נהגים במדינה ואנחנו ממשיכים הלאה.
אורי מקלב: משרד התחבורה הוא אורח קבוע כאן, בוועדה.
אורי מקלב: אם אנחנו נמשיך עוד צעד אחד קדימה ואני רואה כבר בעיני רוחי שהליסינג התפעולי גם ייכנס, כפי שראינו, יש דרישה כזאת, ואנחנו נעזוב עכשיו את הנושא של ביטוח לאומי ואיך נסתדר אותו ואנחנו נדבר עכשיו על משרד התחבורה.
אורי מקלב: זה נכון שהם לא משלמים את הטסט, אבל אם יהיה מסלול לנכים, חברות הליסינג הן מסחריות, כמו שאמרתם, הן יודעות לעשות את החשבון ורכב נכה, במקום לקבל את הרכב התפעולי ב-3,000 שקל לחודש, יעלה 2,900 לחודש.
אורי מקלב: הרי בסופו של דבר, אם אנחנו נגיע להסכם, ואנחנו יודעים שהרכב התפעולי הזה צמוד לאותו נכה.
אורי מקלב: אני אקדים את המאוחר, מה הטענה---
חנן אהרן: אני אומר לך משהו, אנחנו נותנים תו חנייה גם ברכב שרשום עליו רכב תפעולי.
חנן אהרן: בזה כבר התקדמנו.
חנן אהרן: אבל לגבי הפטור מאגרה---
אורי מקלב: אני שואל שאלה בחלל האוויר, ברגע שתדע שאת ההטבה הזאת לא מקבלת החברה, אלא הנכה מקבל אותה---
חנן אהרן: זו הטבה סיבובית.
חנן אהרן: זאת אומרת, זה איזה שהוא משהו שהחברה אומרת, 'בהנחה שמשרד---
אורי מקלב: אני אשאל אותך אחרת, אם בחברות הליסינג ברכב תפעולי יעשו שני מסלולים, רכב תפעולי רגיל ורכב תפעולי הוא הכל, חוץ מלשלם את האגרות ואת הטסטים, לנכה, אז---
חנן אהרן: אדוני היושב ראש, אני מבין מה שאתה אומר.
אורי מקלב: חברות הליסינג הן גמישות.
חנן אהרן: הבנתי מה שאתה אומר.
חנן אהרן: זו אותה קופה, יש פה ביטוח לאומי, יש משרד אוצר.
חנן אהרן: אם ביטוח לאומי ישלם לחברה הזאת, סתם אני זורק עכשיו, 1,500 שקלים ולומר 'עם הנכה, אני מוריד לו 1,500 שקלים, קח מימון'.
חנן אהרן: אתה מצד שני רוצה שאני אתן לו את זה בצורה של החזר אגרה.
חנן אהרן: תשמע, זה כבר עניין כספי שאני לא מתנגד---
אורי מקלב: מר צור שדי, אתה רואה בעיה?
אורי מקלב: אתן חברות שכן מתקדמות בדרישה שלכם לצרכנים, אין לך בעיה לעשות מסלולים לנכים ומסלולים לאדם באותו רכב תפעולי?
אילן צור שדי: כמו שהיום, העסקה היא מודולרית, בסופו של דבר.
אילן צור שדי: היא יכולה להיות עם רכב, היא יכולה להיות עם ביטוח, היא יכולה להיות עם אגרת רישוי, היא יכולה להיות עם תחזוקה, יכולה להיות עם שירות נהגים.
אילן צור שדי: אני יכול לעבור ולהבחין לכל סוג הסכם את סוג השירות שהוא מקבל.
אילן צור שדי: במקרה הזה, אם יחליטו בלי אגרת רישוי, זה יהיה בלי אגרת רישוי.
אורי מקלב: ההטבה הזאת תהיה ישירות לנכה.
אילן צור שדי: לא תהיה לי בעיה.
מיכה פרלמן: אני רק מסכים, כמו שמר חנן אהרן אמר לגבי ליסינג המימוני.
מיכה פרלמן: אני חושב שזו סוגיה שאי אפשר לפתור אותה, אני חושב שהשאלות המשפטיות שם הן פחות קשות---
אורי מקלב: בשינוי תקנות.
מיכה פרלמן: בשינוי תקנות, רק יהיה צריך לוודא באמת שאנחנו יודעים לעשות את הזיקות האלה, ושם בסוף, ככל שנוכל באמת לתת את האגרה לאותו בן אדם.
מיכה פרלמן: זה ההבדל המהותי, לדעתי, שחנן גם מצביע עליו, בין המימוני לתפעולי, כי בסוף בתפעולי אתה באמת נותן הנחה לחברה וזה כבר עולם ומלואו של אלף בעיות משפטיות---
אורי מקלב: הבעיה שלנו זה החברה, אבל אם נמצא מסלול שהוא באמת מגיע לנכה---
מיכה פרלמן: אז זה יותר מימוני.
מיכה פרלמן: בסוף, אם אנחנו מגיעים למשהו שהוא יותר סדר גודל מימוני, הכל הרבה יותר אישי וההנחה היא ישירה לאישיות, אז אנחנו בעולם דומה ואז אני מניח שאין בעיה.
מיכה פרלמן: ככל שנצליח לשמור על זיקה ולא נעביר את ההנחות האלה ולא נאבד עליהן שליטה.
מיכה פרלמן: ..
מיכה פרלמן: אין פה איזה משהו מהותי, בסוף לנכה מגיע---
אורי מקלב: אנחנו יודעים שהמטרה שלנו היא לא לחסוך, אני אומר את זה בשמך, בשם האוצר של המדינה, המטרה שלנו היא לא לחסוך, המטרה שלנו לתת לנכה.
חנן אהרן: המטרה היא שהנכה יקבל.
חנן אהרן: בליסינג מימוני ניתן להבטיח את זה, בליסינג תפעולי---
אורי מקלב: כרגע לא מצאנו את הדרך.
אורי מקלב: במידה שאנחנו נמצא את הדרך, או את המסלול שבו נוכל---
חנן אהרן: אדוני היושב ראש, אבל אתה עדיין מתעקש על התפעולי ואני עדיין אומר שבליסינג התפעולי, כמו הרכבים אצלנו במשרד, את האגרות, את כל הדברים האלה, מי שמשלם זה החברה.
חנן אהרן: אתה אמרת עכשיו שאדם רוצה להיות שקט, עזוב אותי מהכל, אני רוצה לשלם לך בחודש, זה מה שנקרא השכרה לטווח ארוך.
חנן אהרן: זה אותו דבר.
חנן אהרן: עכשיו בא נכה שהולך לכיוון הזה, בסדר, אבל מצד שני הוא אומר 'תחזיר לי דברים שאני לא משלם'.
חנן אהרן: זאת אומרת פה ההטבה היא שאני רוצה לחסוך את התשלום מכיסך, מכיסו של הנכה, לכן נועדה התקנה ובמימוני אנחנו מוכנים ללכת בנפש חפצה ובלב פתוח, אבל בתפעולי זה עדיין לא הוצאה שהנכה מוציא מכיסו.
חנן אהרן: אני הראשון פה שיאמר לך שצריך להוסיף להם, ואני מסכים עם אבנר, אם צריך עוד קצבה, מה שהמדינה תחליט להוסיף להם, תפעלו, תעשו, אני הראשון שאלך איתם.
חנן אהרן: בזה, אני חושב שהכסף הזה לא יילך לנכה, הוא לא משלם את זה מכיסו, זו הטבה שלא תבוא אליו.
חנן אהרן: אני לא רוצה שהחברות יקבלו את ההטבה הזאת, אם הם לא זכאים לה.
אורי מקלב: לכל מטבע יש שני צדדים ושני מבטים.
אורי מקלב: הרי גם בתפעולי יש שני מסלולים, אני לא מתמצא בזה, עם דלק ובלי דלק.
אורי מקלב: גם בתפעולי יש סוג---
חנן אהרן: לא, בתפעולי זה דלק על חשבון מי שקונה, אין מצב שהדלק על חשבון החברה.
חנן אהרן: אני במשרד התחבורה, אני ממלא דלק.
אורי מקלב: מי משלם את הדלק?
חנן אהרן: המשרד.
חנן אהרן: לא החברה.
אורי מקלב: אם אנחנו רוצים לצאת מנקודת הנחה שאנחנו רוצים להקל ולהיטיב ולתת את האפשרות לנכים שקשה להם להתמודד עם קניית רכב באופן שהם יוכלו, אז מימוני לכאורה זה פותר, ויש כאלה שאומרים, בואו נרחיב את זה גם לתפעולי.
אורי מקלב: אני לא רוצה להתמקד דווקא בתפעולי---
חנן אהרן: בליסינג התפעולי הם יכולים לקנות רכב.
חנן אהרן: הם לא קונים את הרכב, הם בסך הכל משלמים עליו בקצבת ניידות.
חנן אהרן: שיעשו קצבת ניידות יותר גדולה.
חנן אהרן: מר אבנר עורקבי אמר פה, ואני חושב שזאת דרך, וגב' לימור לוריא דווקא לא התנגדה, אני חושב, הוא אמר, 'אני רוצה בליסינג התפעולי שאני משלם רק דלק, לא משלם כלום, לא רוצה מכם לא הנחות ולא שום דבר, תנו לי רק את הדלק, השתתפות, תוסיפו לי משהו'.
שלומית אבינח: תנו לי את הגמלה.
חנן אהרן: זה מה שהוא אמר, בוא נוסיף להם שם בדלק, עזוב את האגרות, הוא לא משלם אגרה בכלל, מה הוא צריך את ההחזר.
חנן אהרן: הוא לא משלם אגרה, הוא לא משלם כלום, הוא צריך בסך הכל השתתפות בדלק, אז למה צריך ל---
אבנר עורקבי: אני משלם את הליסינג התפעולי והכל בפנים.
שלומית אבינח: הוא לא מקבל קצבה מהביטוח הלאומי.
רוחמה מרזם: יש לי שאלה לחברות הליסינג.
רוחמה מרזם: אני רוצה לשאול לגבי ההבחנה בין ליסינג מימוני לליסינג תפעולי.
רוחמה מרזם: ממה שאני למדתי זה שבליסינג מימוני הרכב נמצא אצל האיש עצמו, אצל המוגבל בניידות למעשה, פרט לעובדה שהוא משלם לכם את מה שהוא משלם אחת לחודש.
רוחמה מרזם: בליסינג תפעולי, אני רוצה לשאול, יש סיכוי שאתם לוקחים ממנו את הרכב באיזה שהוא שלב?
רוחמה מרזם: או שזה גם ברשותו, אצלו, כאילו שזה שלו?
רוחמה מרזם: מה ההבדל?